CELEX: 32019D1615
Language: et
Date: 2019-09-26 00:00:00
Title: Komisjoni rakendusotsus (EL) 2019/1615, 26. september 2019, millega kehtestatakse erakorralised meetmed, et hoida ära taimeviiruse tomati-pruunmädaniku liitu sissetoomine ja seal levimine (teatavaks tehtud numbri C(2019) 6826 all)

30.9.2019   
               
               
                  ET
               
               
                  Euroopa Liidu Teataja
               
               
                  L 250/91
               
            
         KOMISJONI RAKENDUSOTSUS (EL) 2019/1615,
         26. september 2019,
         millega kehtestatakse erakorralised meetmed, et hoida ära taimeviiruse tomati-pruunmädaniku liitu sissetoomine ja seal levimine
         
            
               (teatavaks tehtud numbri C(2019) 6826 all)
            
         
         EUROOPA KOMISJON,
         võttes arvesse Euroopa Liidu toimimise lepingut,
         võttes arvesse nõukogu 8. mai 2000. aasta direktiivi 2000/29/EÜ taimedele või taimsetele saadustele kahjulike organismide ühendusse sissetoomise ja seal levimise vastu võetavate kaitsemeetmete kohta, (1) eriti selle artikli 16 lõike 3 kolmandat lauset,
         ning arvestades järgmist:
         
                     (1)
                  
                  
                     Taimeviirus tomati-pruunmädanik (edaspidi „määratletud organism“) ei ole loetletud direktiivi 2000/29/EÜ I ega II lisas kui kahjulik organism.
                  
               
                     (2)
                  
                  
                     Saksamaa ja Itaalia teatasid 2018. aasta lõpus, et nende territooriumil on tomatikultuuride puhul leitud määratletud organismi puhanguid, ning andsid teada selle tõrjeks võetud meetmetest. Itaalia koostatud kahjuritega seotud riskianalüüsist on selgunud, et määratletud organism ja selle kahjulik mõju, eelkõige taimede Solanum lycopersicum L. ja Capsicum annuum kasvatamisele, võivad olla liidu jaoks taimetervise seisukohast olulise tähtsusega.
                  
               
                     (3)
                  
                  
                     Seepärast peaksid liikmesriigid tagama, et iga isikut, kes tegeleb taimedega, mis võivad olla nakatunud määratletud organismiga, teavitatakse viivitamata määratletud organismi võimalikust esinemisest ja meetmetest, mis tuleb võtta.
                  
               
                     (4)
                  
                  
                     Lisaks peaksid liikmesriigid tegema iga-aastast seiret määratletud organismi esinemise kohta oma territooriumil, et kohaldada ennetavamat lähenemisviisi selle organismi kohandumise ja levimise suhtes.
                  
               
                     (5)
                  
                  
                     Võttes arvesse Saksamaalt ja Itaalialt saadud tõendeid ning määratletud organismi levikut üha suuremas arvus kolmandates riikides, tuleks vastuvõtlike istikute, sealhulgas seemnete suhtes kohaldada liitu toomisel erimeetmeid ning nendega peaks kaasas olema fütosanitaarsertifikaat.
                  
               
                     (6)
                  
                  
                     Nende erimeetmetega tuleks tagada määratletud organismi õigeaegne avastamine liidu territooriumil, määratletud istikute, sh seemnete liitu sissetoomisega seotud nõuded ja ametlikud kontrollid, mis tuleb läbi viia kõnealuste istikute, sh seemnete liitu sissetoomisel.
                  
               
                     (7)
                  
                  
                     Need meetmed on vajalikud selleks, et tagada liidu territooriumi tugevdatud kaitse määratletud organismi sisenemise, kohandumise ja levimise eest.
                  
               
                     (8)
                  
                  
                     Selleks et vastutavatel ametiasutustel ja ettevõtjatel oleks aega nende nõuetega kohanemiseks, tuleks käesolevat otsust kohaldada alates 1. novembrist 2019.
                  
               
                     (9)
                  
                  
                     Käesolev otsus peaks olema ajutine ja seda tuleks kohaldada kuni 31. märtsini 2022, et selle saaks enne nimetatud kuupäeva läbi vaadata.
                  
               
                     (10)
                  
                  
                     Käesoleva otsusega ettenähtud meetmed on kooskõlas alalise taime-, looma-, toidu- ja söödakomitee arvamusega,
                  
               ON VASTU VÕTNUD KÄESOLEVA OTSUSE:
         
            Artikkel 1
            Mõisted
            Käesolevas otsuses kasutatakse järgmisi mõisteid:
            a)   „määratletud organism“– taimeviirus tomati-pruunmädanik;
            b)   „määratletud istikud“– taimede Solanum lycopersicum L. ja Capsicum annuum istikud.
         
         
            Artikkel 2
            Liitu sissetoomise ja liidus edasitoimetamise keeld
            Määratletud organismi liitu sissetoomine ja seal edasitoimetamine tuleb keelata.
         
         
            Artikkel 3
            Määratletud organismi kindlakstegemine või kahtlustatav esinemine
            Liikmesriik tagab, et iga isikut, kelle kontrolli alla kuulub taimi, mis võivad olla nakatunud määratletud organismiga, teavitatakse viivitamatult määratletud organismi esinemisest või kahtlustatavast esinemisest, võimalikest tagajärgedest ja riskidest ning meetmetest, mis tuleb võtta määratletud organismi püsimajäämise ja leviku vältimiseks.
         
         
            Artikkel 4
            Määratletud organismi seire liikmesriikide territooriumil ja organismi kindlakstegemine
            
               1.   Liikmesriik korraldab iga-aastast seiret, et teha kindlaks oma territooriumil määratletud organismi esinemine peremeestaimedel.
            
            
               2.   Kõnealust seiret teeb vastutav ametiasutus või seda tehakse vastutava ametiasutuse ametliku järelevalve all. Seire põhineb usaldusväärsetel teaduslikel ja tehnilistel põhimõtetel ning seda tehakse sobival aastaajal, kui määratletud organismi on võimalik avastada.
            
            
               3.   Liikmesriik teatab komisjonile ja teistele liikmesriikidele iga aasta 31. jaanuariks eelmisel kalendriaastal korraldatud seire tulemused.
            
         
         
            Artikkel 5
            Määratletud istikute edasitoimetamine liidu piires
            Liidu territooriumilt pärit määratletud istikuid võib liidu piires edasi toimetada üksnes siis, kui nendega on kaasas vastavalt komisjoni direktiivile 92/105/EMÜ (2) koostatud ja välja antud taimepass ning taimed vastavad ühele järgmistest nõuetest:
            
                        a)
                     
                     
                        istikud on pärit piirkonnast, kus määratletud organismi teadaolevalt ei esine;
                     
                  
                        b)
                     
                     
                        istikud, v.a seemned
                        
                                    i)
                                 
                                 
                                    on pärit tootmiskohast, kus ametlike kontrollimiste kohaselt, mida tehakse määratletud organismi avastamiseks sobival ajal, määratletud organismi teadaolevalt ei esine ning
                                 
                              
                                    ii)
                                 
                                 
                                    on pärit seemnetest, mis on kas pärit piirkondadest, mis on määratletud organismist vabad või mille esindav valim on läbinud määratletud organismi suhtes asjakohaseid meetodeid kasutavad ametlikud testimised ning läbiviidud testide põhjal on leitud, et seemned on määratletud organismist vabad;
                                 
                              
                  
                        c)
                     
                     
                        seemnete puhul on esindav valim läbinud määratletud organismi suhtes asjakohaseid meetodeid kasutavad ametlikud proovivõtud ja testimised ning läbiviidud testide põhjal on leitud, et seemned on määratletud organismist vabad.
                     
                  
         
            Artikkel 6
            Määratletud istikute liitu sissetoomisega seotud nõuded
            Määratletud istikuid võib liitu sisse tuua üksnes siis, kui nendega on kaasas direktiivi 2000/29/EÜ artikli 13 lõike 1 punktis ii osutatud fütosanitaarsertifikaat ja kui istikud vastavad ühele järgmistest nõuetest:
            
                        a)
                     
                     
                        määratletud istikud on pärit kolmandast riigist, kelle taimekaitseorganisatsioon on vastavalt fütosanitaarmeetmete asjakohastele rahvusvahelistele standarditele tunnistanud, et riik on määratletud organismist vaba. See teave märgitakse fütosanitaarsertifikaadi lahtrisse „Lisadeklaratsioon“;
                     
                  
                        b)
                     
                     
                        määratletud istikud on pärit piirkonnast, mille asjaomase riigi taimekaitseorganisatsioon on vastavalt fütosanitaarmeetmete asjakohastele rahvusvahelistele standarditele tunnistanud määratletud organismist vabaks. Selle piirkonna nimi märgitakse fütosanitaarsertifikaadi lahtrisse „Päritolukoht“;
                     
                  
                        c)
                     
                     
                        kui määratletud istikud on pärit kolmandatest riikidest või piirkondadest, mida ei ole nimetatud punktides a ja b, peavad need vastama järgmistele nõuetele:
                        
                                    i)
                                 
                                 
                                    määratletud taimed, v.a seemned
                                    
                                                —
                                             
                                             
                                                on toodetud tootmiskohas, mille päritoluriigi taimekaitseorganisatsioon on registreerinud ja mille üle ta teostab järelevalvet, ning mis on määratletud organismi avastamiseks sobival ajal tehtud ametliku kontrollimise põhjal tunnistatud määratletud organismist vabaks ning
                                             
                                          
                                                —
                                             
                                             
                                                on pärit seemnetest, mis on kas pärit piirkondadest, mis on määratletud organismist vabad või mille esindav valim on läbinud määratletud organismi suhtes asjakohaseid meetodeid kasutavad ametlikud testimised ning läbiviidud testide põhjal on leitud, et seemned on määratletud organismist vabad Viide testimise kohta märgitakse fütosanitaarsertifikaadi lahtrisse „Lisadeklaratsioon“.
                                             
                                          Teave, mille abil tagatakse määratletud istikute jälgitavus kuni nende tootmiskohani, peab olema kättesaadav;
                                 
                              
                                    ii)
                                 
                                 
                                    seemnete puhul on ametlik proovide võtmine ja kontrollimine määratletud organismi esinemise suhtes tehtud esindavale valimile, kasutades asjakohaseid meetodeid, ning testide tulemusena ei ole määratletud organismi leitud. Viide testimise kohta märgitakse fütosanitaarsertifikaadi lahtrisse „Lisadeklaratsioon“.
                                 
                              
                  
         
            Artikkel 7
            Ametlikud kontrollid liitu sissetoomisel
            Kõiki liitu sissetoodud määratletud istikute saadetisi kontrollitakse ametlikult liitu sissetoomise kohas või sihtkohas, nagu on ette nähtud vastavalt komisjoni direktiivile 2004/103/EÜ (3).
         
         
            Artikkel 8
            Kohaldamise kuupäev
            Käesolevat otsust kohaldatakse alates 1. novembrist 2019.
         
         
            Artikkel 9
            Kehtivuse lõpp
            Käesolevat otsust kohaldatakse kuni 31. märtsini 2022.
         
         
            Artikkel 10
            Adressaadid
            Käesolev otsus on adresseeritud liikmesriikidele.
         
         
            Brüssel, 26. september 2019
            
               
                  Komisjoni nimel
               
               
                  komisjoni liige
               
               Vytenis ANDRIUKAITIS
            
         
         
            (1)  EÜT L 169, 10.7.2000, lk 1.
         
            (2)  Komisjoni 3. detsembri 1992. aasta direktiiv 92/105/EMÜ, millega kehtestatakse teatavate taimede, taimsete saaduste ja muude toodete ühenduse piires liikumisel kasutatavate taimepasside ühtlustamise ulatus ning taimepasside väljastamise üksikasjalik kord ja nende ümbervahetamise tingimused ja üksikasjalik kord (EÜT L 4, 8.1.1993, lk 22).
         
            (3)  Komisjoni 7. oktoobri 2004. aasta direktiiv 2004/103/EÜ, mis käsitleb nõukogu direktiivi 2000/29/EÜ V lisa B osas loetletud taimede, taimsete saaduste ja muude toodete identsus- ja fütosanitaarkontrolle, mida võib teha mujal kui ühenduse piiriületuskohas või selle läheduses, ning millega täpsustatakse nende kontrollidega seotud tingimusi (ELT L 313, 12.10.2004, lk 16).